## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2019. január 31-i nyílt üléséről***

Rendelet: 1-2/2019.(II.01.)

Határozat: 1-6/2019.(I.31.)

*J E G Y Z Ő K Ö N Y V*

|  |  |  |
| --- | --- | --- |
| *Készült*: | Körmend Város Önkormányzata Képviselő-testületének 2019. január 31-i nyílt üléséről | |
| *Jelen vannak:* | Bebes István, Czvitkovics Gyula, Faragó Gábor, Dr. Hadnagy Ádám, Tóth Gábor, Geosics László, Ferencz Gyula, Csák Tamás, Szabó Ferenc, Bán Miklós, Auer Miklós és Tompa László képviselő-testületi tagok | |
| *Távol van:* | |  |
| *Tanácskozási joggal meghívottak közül jelen van:* | | |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Forró Szilvia, Városfejlesztési és Építéshatósági irodavezetője  Körmendy-Szalai Mónika, a Projektfejlesztési és Kistérségi Iroda vezetője | |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

Bebes István polgármester elmondja, hogy a testületi ülés anyagát egy kiegészítéssel szeretné módosítani. A helyi építési szabályzat módosításának kezdeményezése kapcsán készült előterjesztéssel szeretné kiegészíttetni a napirendet. Javasolja, hogy a 8. napirendi pontként tárgyalja a Testület, nyílt ülés keretében, így kéri a napirend elfogadását.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. 2019. évi költségvetési rendelet megalkotása és ahhoz tartozó határozat hozatal

Előterjesztő: **Bebes** **István** polgármester

1. 2018. évi költségvetési rendelet módosítása

Előterjesztő: **Bebes** **István** polgármester

1. 46/2017.(IV.27.) önkormányzati határozat visszavonása, új határozat meghozatala

Előterjesztő: **Bebes István** polgármester

1. Döntés a 310/2004.(XII.16). sz. határozat visszavonásáról

Előterjesztő: **Bebes István** polgármester

1. Közbeszerzési szabályzat módosítása

Előterjesztő: **Bebes István** polgármester

1. Sipos József megbízott erdész 2018. évi beszámolója

Előterjesztő: **Bebes István** polgármester

- Interpellációk

Zárt ülés keretében:

1. Téli rezsicsökkentésből eredő feladatok végrehajtása

Előterjesztő: **Bebes István** polgármester

1. Ügyvezető megbízása

Előterjesztő: **Bebes István** polgármester

1. Dr. Batthyany-Strattmann László Kórházért Alapítvány Kuratóriumába tag választása

Előterjesztő: **Bebes István** polgármester

1. Felügyelőbizottsági tag választása

Előterjesztő: **Bebes István** polgármester

1. Vasivíz Zrt. Igazgatóságába tag delegálása

Előterjesztő: **Bebes István** polgármester

**N A P I R E N D:**

*Bebes István polgármester a napirend megtárgyalása előtt kéri, hogy Buti Tibor kolléga, Közszolgálati irodavezető váratlan halála miatt a Képviselő-testület 1 perces néma csenddel emlékezzen meg róla.*

*1 perces néma csenddel emlékezik meg a Testület Buti Tibor elhunyt kollégáról.*

**1./ Beszámoló a polgármester két ülés közötti munkájáról.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester beszámolót kíván tenni az elmúlt időszak eseményeiről. 2018. december 21-én részt vett a rászoruló családok részére adományozott karácsonyi ajándék átadásán a Szociális szolgáltató és Információs Központban. Január 5-én volt a Városi Fúvószenekar Egyesület Újévi koncertje. Külön köszöni a Körmendi Kulturális Központ, Múzeum és Könyvtárnak a gyors és hatékony munkát. Úgy véli, egy nagyon jól berendezett és nagyon jó hangulatú koncertet kaptak a zenekartól. Január 9-én előzetes megbeszélést folytatott a január 22-i Batthyány Emléknap megrendezése kapcsán, ahova Pápai Prelátus Urat személyesen meghívta. Január 14-én megbeszélést folytatott az Emberi Erőforrások Minisztériumának közigazgatási államtitkárával a Kastély projekt aktualitásairól. Január 16-án részt vett a Körmendi Rendészeti Szakgimnázium kibocsátó ünnepségén, illetve az iskola sportcsarnokához tartozó új öltöző komplexum átadásán. Időközben nagyon sok költségvetési egyeztetéseket tartottak, melyek eredményeképpen a napirendben a költségvetés is megjelenik. Január 21-én megbeszélést folytatott a Megújulóház Kft. képviselőivel az önkormányzati ingatlanokat érintő kártalanításról a Testület felhatalmazása alapján. A tárgyalás eredményeként az Önkormányzat ajánlatot tett a Kft-nek, melyre még nem érkezett vissza válasz. Január 22-én részt vett a Magyar Kultúra napja alkalmából rendezett városi ünnepségen, ahol a Kölcsey szobrot koszorúzták meg. Ugyanezen a napon részt vett a Batthyány Liturgikus Emléknap és a Test és Lélek Orvosa díj ünnepélyes átadásán, ahol a megjelenteket köszöntötte. Szeretné a Testületi ülésen jelenlévő kollégák közül, Hadnagyné Vörös Márta kollégának is gratulálni, mint a Körmendi Kulturális Központ Múzeum és Könyvtár igazgatójának, hiszen január 22-e volt az a nap, amikor átvehették a minősített intézmény címet a Minisztériumban. Az előkészítés is egy komoly munka, de a végrehajtásnál látszik, hogy az elmúlt időszakban, ezzel kapcsolatos kiemelt státuszt megszolgálták, ismételten eleget tettek és Intézményvezető Asszonyon keresztül a többi kollégáknak is gratulál. Január 23-én megbeszélést folytatott a Vas Megyei Közgyűlés elnökével a TOP pályázatok aktualitásairól. Január 25-én a Vadászkamara képviselői voltak Körmenden, és bejelentették, hogy szeretnék a megyei vadásznapot itt tartani. Előzetes megbeszélések alapján erre augusztus 17-án kerülne sor, így ez része lesz a Körmendi Napok eseményeinek is. Január 29-én megbeszélést folytatott a Kastély pályázat terveit készítő cég tervezőivel. Az előző időszakokban a Testület megismerte a terveket, javaslatait megtette, ezeket tekintették át ezen a napon. Ugyanezen a napon a Magyar Kajak-Kenu Szövetség elnökével tárgyalt a Bárkaház fejlesztése részleteinek tisztázásával kapcsolatban. Korrekt megbeszélést tartottak, további forrás kiegészítést ígértek. Január 30-án a turisztikai projekteket próbálták meg részletesen áttekinteni az Őrség és a Rábamente integrált turisztikai fejlesztése című projekt megvalósításával kapcsolatban. Ugyanezen a napon a két Társulás, a Körmend és Kistérsége Önkormányzati Társulás illetve a Körmend és Mikrotérsége Köznevelési Intézményfenntartó Társulás ülésen vett részt, ahol a 2019. évi költségvetést tárgyalták illetve fogadták el. Január 31-én az EGIS Gyógyszer Zrt. termelési igazgatóját látta vendégül, aki Körmenden járt.

Bebes István kéri a beszámoló elfogadását.

A Képviselő-testület a beszámolót 11 igen szavazattal, 1 tartózkodással elfogadja.

**2./ 2019. évi költségvetési rendelet megalkotása és ahhoz tartozó határozathozatal**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, a határozati javaslat az adósságot keletkeztető ügylet, amely minden évben az Önkormányzat elé kerül. Minden évben hatékonyan dolgoznak az év első hónapjában. Köszöni a pénzügyi iroda dolgozóinak, hogy az egész napjukat rááldozzák arra, hogy minél hamarabb egy reális alapokon nyugvó költségvetési rendelete legyen a városnak. A működéssel kapcsolatban annyit szeretne mondani, hogy különösebb változás nincs. Tehát a város 3 költségvetési szervet tart fenn, míg 2 intézményt 2 különböző társulás tart fenn, amelynek Körmend a legnagyobb befizetője. A várható normatív támogatás 2019-ben közel 614 millió forint lesz a különböző feladatellátásokra. Ugyanakkor 174 millió forintot nem kap meg a város az állami beszámítás miatt. A helyi adókból tervezett bevételnél figyelembe vették a tavalyi évben befolyt adóbevételeket, amely erősödött és több lett. Az idegenforgalmi adó esetében nagyon jelentős a MJUS komplexum vendégforgalma. Kiadási oldalon számolni kellett a szakmai bérminimum emelésével, ami sok költségvetési szervet érint. A legnagyobb kiadási tétel az intézmények esetében a bér és annak járulékai, azt követik a közüzemi kiadások. A helyi bevételek jelentős része működésre megy el, amelyet az előterjesztés érzékeltet, milyen komoly mértékű hozzájárulással kell élnünk, akár a bölcsőde, akár a Szociális Szolgáltató és Információs Központ, akár pedig más intézmények esetében, különösen a Városgondnokság esetében, melynek működéséhez egyáltalán nem érkezik állami normatíva. Jelentős a maradvány a Területi Operatív programok esetében, amelyek folyamatosan megjelennek a költségvetésben. Nehézséget jelent azonban az elkövetkezendő időszakokban, hogy az emelkedő építőipari költségek, akár a az építőanyagok árai, akár a munkadíjak esetében meg tudnak-e maradéktalanul valósulni a projektek. A fejlesztések sorait tekintve vannak nyitott részek, amelyeknek teljesülése az adóbevételektől is függ, illetve fenntartottak olyan lehetőségeket, amelyek segítségével a Belügyminisztérium pályázatain indulni tudnak. Megjelenik a Területi Operatív Programok finanszírozása, ehhez való önerő biztosítása, valamint a hitel biztosítása, a CLLD projekt keretében a közösségi terek megújítása, az energetikai projektek, a barnamezős beruházás a cipőgyári épületek elbontására és a fesztiváltér kialakítására, a Deák Ferenc utca felújítása, a közvilágítás megújítása illetve temető felújítások. Mind fejlesztési, mind kiadási oldalon elég komoly számok jelennek meg, ebből is adódik az, hogy közel 4,5 milliárd forintos a költségvetési főösszeg.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti és határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti és határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti és a határozati javaslat elfogadását.

Ferencz Gyula képviselő-testületi tag elismeréssel adózik a 2019-es költségvetéssel kapcsolatban, azonban mint a 2-es számú választókörzet képviselője, hiányolja a Bástya és a IV. Béla király utca kereszteződéséből a körforgalom kiépítését. Minden évben arrébb tolták ezt a fejlesztést, márpedig Körmenden ez az egyik legveszélyesebb kereszteződési csomópont. Nem tartja jó dolognak, ha ebben az évben nem valósul meg. Kéri a Testülettől, ha lehetséges, akkor biztosítsanak rá fedezetet.

Bebes István polgármester ezzel kapcsolatban annyit szeretne jelezni, hogy az a terület egy komoly felvonulási terület lehet ebben az évben. Hiszen a piac felújítása magával hozza azt, hogy nehéz gépjárművek is fognak arra járni. Ennek az időpontja még nem tökéletesen látható, de ez a projekt előrehaladtával, valamikor a nyár folyamán, vagy a nyár végén be fog következni. Időközben meg fognak jelenni azok a belügyminisztériumi pályázatok, amelyek lehetővé teszik úthálózat fejújításra alkalmas pályázatok benyújtását. Erre az év második felében kerülhet sor, ha a kritériumoknak minden megfelel. Az előkészített anyagok ezzel kapcsolatosan megvannak. Reméli, hogy pályázati forrásból a piac, illetve a nehézgépek kivonulása után az útfelújítás megvalósítható. Lépésről lépésre lehet előrehaladni ezekkel a dolgokkal kapcsolatban. Reméli, hogy a projekt előrehaladtával a körforgalom kérdése is előtérbe tud kerülni.

Bebes István polgármester kéri, hogy aki egyetért a határozati javaslattal, az szavazzon.

Körmend Város Önkormányzata Képviselő-testülete a javaslatot 10 igen szavazattal, 2 tartózkodás mellett elfogadja, és a következő határozatot hozza:

**1/2019. (I.31.) önkormányzati határozat**

Körmend Város Önkormányzata Képviselő-testülete az 1. számú mellékletben meghatározottak szerint elfogadja az Áht. 29.§ (3) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

Bebes István polgármester kéri, hogy aki egyetért a 2019. évi költségvetési rendelettervezettel, a rendelet elfogadásával, az szavazzon.

Körmend Város Önkormányzata Képviselő-testülete a javaslatot 10 igen szavazattal, 2 tartózkodás mellett elfogadja, és a következő rendeletet alkotja:

**1/2019. (II.1.) önkormányzati rendelet**

Körmend Város Önkormányzata 2019. évi költségvetéséről

**3./ 2018. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2019. február végéig lehet módosítani az előző évi költségvetési rendeletet, ezt tárják most a Testület elé. A módosítás előirányzatokat rendez át, illetve központi normatívákat emel be a rendeletbe. Kéri a Testületet, hogy tárgyalja meg és hozzon döntést.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő rendeletet alkotja:

**2/2019. (II.1.) önkormányzati rendelet**

Körmend Város Önkormányzata és intézményei 2018. évi költségvetéséről szóló 1/2018. (I.28.) önkormányzati rendelet módosításáról

**4./ 46/2017.(IV.27.) önkormányzati határozat visszavonása, új határozat meghozatala**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2017 áprilisában döntött arról a Testület, hogy az Önkormányzat tulajdonában lévő, Körmend 317/2 hrsz-ú ingatlanból 33 m2 területet értékesít Simon László Csabának. Az adásvételi szerződést a kérelmező által megbízott ügyvéd készítette elő, és ekkor egyértelművé vált, hogy nem tudja megvásárolni a kérelmező az ingatlanrészt, mert a megvásárolni kívánt terület a Társasház alapterületét növeli meg. A Társasház megtárgyalta ezt a helyzetet, és úgy döntött, ő vásárolja meg a 33 m2  földterületet az Önkormányzattól. Az értékesítéshez a Testületnek vissza kell vonni az előző határozatát, és új döntést kell hoznia.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri Testületet, hogy döntsön a határozati javaslatról.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**2/2019. (I.31.) önkormányzati határozat**

1. Körmend Város Önkormányzata Képviselő-testülete a 46/2017. (IV.27.) sz. határozatát –annak végrehajthatatlansága okán –visszavonja, mivel az önkormányzati tulajdonú, körmendi 317/2 hrsz-ú ingatlan 33 m2 területrésze nem értékesíthető közvetlenül Simon László Csaba kérelmező részére.
2. Körmend Város Önkormányzata Képviselő-testülete úgy dönt, hogy a tulajdonát képező, körmendi 317/2 hrsz-ú ingatlan 33 m2 területrészét értékesíti a Körmend, Rákóczi u. 1-3- Vida József utca 2. sz. Társasház részére akként, hogy a vétel tárgyát képező 33 m2 földterület a vevő társasház alapterületét növeli. A Képviselő-testület a vételárat 500.000 Ft összegben állapítja meg. A vételárat a vevő Társasház az adásvételi szerződés megkötésével egyidejűleg fizeti meg az Eladó Önkormányzat számára.
3. Körmend Város Önkormányzata Képviselő-testülete úgy dönt, hogy a Körmend, Rákóczi u. 1-3- Vida József utca 2. sz. Társasház tulajdonosaként jóváhagyja azt, hogy a 2. pont szerint a Körmend, Rákóczi u. 1-3- Vida József utca 2. sz. Társasház tulajdonába kerülő 33 m2 földterületen Simon László Csaba társasházi tulajdonostárs raktárat építsen, s a raktár által elfoglalt földterületre földhasználati jog kerüljön az építtető javára feljegyzésre.

**5./ Döntés a 310/2004.(XII.16). sz. határozat visszavonásáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2004-ben döntött arról a Testület hogy térítésmentesen használatba adja Fülöp Zsolt Körmend, Képúti liget 1. szám alatti lakos részére a körmendi 1490 hrsz-ú területet. Közben Európai Uniós pályázati forrást nyert el a város a „Körmend iparterület infrastrukturális fejlesztése” elnevezésű pályázat megvalósítására. Ez érinti ezt a területrészt is. Városi érdek miatt a csapadékvíz-elvezetéshez szükséges egy vezeték kiépítése, így erre a határozati javaslatban megnevezett ingatlanra a projektnek szüksége van, hogy megfelelő csapadékvíz-elvezetési rendszert lehessen kialakítani. Ezt a határozatot még akkor hozta meg a Testületet, amikor ennek a projektnek a lehetőségei nem látszódtak. Ugyanakkor a jelenlegi csapadékvíz mennyiség és gyakoriság mellett az itteni vízelvezetést nem lehet elhagyni. Ez a köz érdeke, a közterületi csapadékvíz elvezetésének érdeke áll mindenek előtt, ezért kéri a tisztelt Képviselő-testületet, hogy a határozati javaslatot elfogadni szíveskedjenek.

Kérdés, vélemény hiányában Bebes István polgármester kéri Testületet, hogy döntsön a határozati javaslatról.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**3/2019. (I.31.) önkormányzati határozat**

Körmend város Önkormányzata Képviselő-testülete úgy dönt, hogy a 310/2004.sz. határozatát visszavonja, és a továbbiakban nem biztosítja az 1490 hrsz-ú ingatlan térítésmentes használatának lehetőségét Fülöp Zsolt Körmend, Képúti liget 1. szám alatti lakos részére. A körmendi 1490 hrsz. –ú, önkormányzati tulajdonú ingatlanon az Önkormányzat zárt csapadékvíz gyűjtő vezetéket épít az érvényes vízjogi engedély alapján, a TOP *„Körmendi Iparterület infrastrukturális fejlesztése”* csapadékvíz elvezetési munkák kapcsán.

Felelős: kiértesítésért Forró Szilvia irodavezető

Határidő: azonnal

**6./ Közbeszerzési szabályzat módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy sokszor, amikor a törvényi kötelezettség feladatul rója, akkor a közbeszerzési szabályzat változtatásra sor kerül. A legnagyobb változás tavaly következett be az elektronikus közbeszerzésre való áttéréskor. A közbeszerzési szabályzatot is ehhez módosítottuk hozzá, illetve több helyen egyszerűsíteni kívánjuk az eljárást, most, hogy ezt a törvény is lehetővé teszi.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**4/2019. (I.31.) önkormányzati határozat**

Körmendváros Önkormányzata Képviselő-testülete az Önkormányzat, a Körmendi Közös Önkormányzati Hivatal és az Önkormányzat fenntartásában lévő költségvetési szervek közbeszerzési szabályzatát a melléklet szerint hagyja jóvá 2019. február 1-i hatállyal.

**7./ Sipos József megbízott erdész 2018. évi beszámolója**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy megkapta a Testület ezt a beszámolót. Egy esetben tért el a kivitelező egy faültetési tervtől, ez az anyagban is szerepel, ennek helyrehozatala meg fog valósulni.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**5/2019. (I.31.) önkormányzati határozat**

Körmend Város Önkormányzat Képviselő-testülete a megbízott erdész 2018.évi beszámolóját megismerte, és elfogadja az abban foglaltakat.

**8./ Döntés Körmend város településrendezési eszközeinek módosításáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy két ok miatt készült el az előterjesztés. Az első, Körmend, Bástya utcától délre fekvő építési övezetben beültetési kötelezettséget ír elő a hatályos építési szabályzat. A területen kilátásban van újabb társasház építése, amely az építési előírások könnyítését igényli. A beültetési kötelezettség a terület közel felét érinti, ennek megszüntetését javasolja az előterjesztés kivizsgálni. A másik módosítási ok, hogy a Magyar Kajak - Kenu Szövetségtől kapott támogatást az Önkormányzat a vízi turizmus fejlesztéséhez, amit az Önkormányzat a Rába-parti csónakkikötő környezete fejlesztésére kíván fordítani, a Bereki Bárkás egyesület javaslatait is figyelembe véve. A jelenlegi bárkaház területével elérték a HÉSZ előírásai szerint lehetséges legmagasabb beépítési százalékot, így az újabb épület elhelyezésére csak az építési szabályzat előírásainak módosításával van lehetőség.

Auer Miklós képviselő-testületi tag azt szeretné megkérdezni, a 35/46 hrsz-ú beruházót, aki újabb társasházat akar építeni, érdekli-e a belvárosi foghíj terület.

Bebes István polgármester elmondja, hogy ilyen irányú tárgyalások folynak, mert ez egy nyilvánvaló városi érdek, de még nincs olyan előrehaladás, amely alapján az előterjesztés a Testület elé elkészíthető lenne.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja és a következő határozatot hozza:

**6/2019. (I.31.) önkormányzati határozat**

1. Körmend város Önkormányzata Képviselő-testülete egyetért azzal, hogy a 3546/2 hrsz. ingatlant is érintő Lk-20 övezetben szükséges kivizsgálni a beültetési kötelezettség törlését. Az Önkormányzat kezdeményezi a településrendezési eszközeinek e célból történő felülvizsgálatát. Körmend város Önkormányzata Képviselő-testülete a 3546/2 hrsz-ú ingatlant kiemelt fejlesztési területté nyilvánítja tekintettel arra, hogy az ingatlanon a fiatalok és családosok kedvezményes (államilag is támogatott) lakáshoz való jutását biztosító beruházás valósul meg.
2. Körmend város Önkormányzata Képviselő-testülete egyetért azzal, hogy a 4672 hrsz. ingatlant érintően a Keü-1, és a Z-Kk építési övezetek előírásainak felülvizsgálatát kezdeményezze, és a településrendezési eszközeit a felülvizsgálat eredményeképpen  módosítsa annak érdekében, hogy a 4672 hrsz-ú ingatlanon a vízi turizmust és az evezősportot segítő további fejlesztések is megvalósulhassanak. Körmend város Önkormányzata Képviselő-testülete a 4672 hrsz-ú ingatlant kiemelt fejlesztési területté nyilvánítja, mint a víziturizmust alapjaiban meghatározó beruházás helyszínét.
3. Körmend város Önkormányzata Képviselő-testülete a helyi építési szabályzat 1.és 2. pontok szerinti  felülvizsgálatának tervezési díját, 600.000.-ft+ÁFA mértékben biztosítja a 2019. évi költségvetés terhére.
4. Az Önkormányzat felkéri városi főépítészt, hogy a módosítást szakmai szempontok szerint koordinálja.

Felelős: Bebes István polgármester, Rápli Pál városi főépítész

Határidő: A végleges dokumentáció testület elé terjesztésre: 2019. április 30.

**9./ Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Ferencz Gyula, Bán Miklós, Tompa László és Auer Miklós képviselő-testületi tagok az interpellációra kapott választ elfogadják.

**Interpellációk:**

Tompa László képviselő-testületi két dolgot szeretne felvetni

* a régi található egy útszűkítő, az lenne a kérdése, hogy el lehet-e helyezni olyan fényvisszaverő csíkot, amely este is mutatja a sofőrök számára, hogy ott van egyfajta szűkítő sáv az útszakasznak
* a másik kérdése pedig az lenne, hogy az aluljáró mivel újra le van zárva, mit lehet tudni, mikor lesz újra megnyitva

***Sövegjártó Zoltán Városgondnokság vezetője*** *válaszul elmondja, hogy a fényvisszaverő csíkokkal kapcsolatban már ők is észlelték ezt a problémát, a napokban várható azok pótlása. A második kérdésre is válaszol, elmondja, hogy az aluljáró az időjárás miatt kialakult síkossága miatt került lezárásra, mivel megfelelő takarítás, sózás mellett is életveszélyes annak a használata. Ahogy az időjárás engedi, újra meg lesz nyitva.*

Bán Miklós képviselő-testületi tag egy dologra hívná fel a figyelmet

* a Bartóki Óvoda és az ott lévő lakótelepnél ki kellene szűrni, hogy kik hordják oda a hulladékot, ennek kivizsgálását kérné.

***Bebes István polgármester*** *nem látja tisztán az ott kialakult helyzetet, hogy ott milyen kamera rendszer van kiépítve, ha nincs, akkor lehetőség szerint törekedni kell annak kiépítésére. Biztos abban, hogy Városgondnoksággal együtt a hulladék elhordása megoldható lenne.*

Csák Tamás képviselő-testületi tag két dolgot vetne fel

* az egyik a Kodály Zoltán, Malom illetve a Prímás utca lakói kérték meg, hogy az utca rendbetételét kérje az Önkormányzattól
* valamint pár hónappal ezelőtt már interpellált, a 48-as utca 9-es házszám lakói jelezték, hogy egyedül már nem bírnak a patkányokkal, ott egy nagyobb csapadékvíz-elvezető árok található és nem sikerült kiirtani őket, ezért megoldást kell keresni a problémára

***Bebes István polgármester*** *elmondja, hogy a kollégák tudnak intézkedni. Utána járnak, hogy az említett utcákkal kapcsolatosan mit tudnak tenni. Menet közben jelezni fogják a költségvetés számaira lefordítva.*

Czvitkovics Gyula képviselő-testületi tagnak olyan jellegű kérése lenne, hogy a Nyírfa utca és a Somogyi Béla utca közti területen van egy hulladéksziget, annak a rendszeresebb ürítését szeretné kérni. Van, hogy olyan viszonyok uralkodnak ott, ami nem igazán jó egy hulladéksziget tekintetében.

***Bebes István polgármester*** *kéri, hogy az STKH Nonprofit Kft. fele tegyenek egy jelzést ezzel az üggyel kapcsolatban.*

További kérdés, vélemény nem hangzik el. Bebes István polgármester a Képviselő-testület ülését 14 óra 52 perckor bezárja.

K. m. f.

Bebes István dr. Stepics Anita

polgármester jegyző